

**REPUBLICA MOLDOVA**

**PREŞEDINTELE RAIONULUI NISPORENI**

**Dispoziţie nr. 04**

*din 05 februarie 2024 or. Nisporeni*

***“Cu privire la instituirea***

***comisiei pentru recepţionarea,***

***păstrarea, distribuirea şi evidenţa ajutoarelor***

***umanitare și aprobarea regulamentului de activitate”***

În conformitate cu art. 54 alin.(1) din Legea privind administraţia publică locală nr.436-XVI din 28.12.2006, art.10 al Legii nr. 1491 – XV din 28 noiembrie 2002 “ Cu privire al ajutoarele umanitare acordate Republicii Moldova”, Hotărârii Guvernului nr. 1148 din 22.09.2003 privind aprobarea Regulamentului – tip al comisiei teritoriale pentru ajutoarele umanitare,

**Dispun:**

1. Se instituie comisia raională pentru recepţionarea, păstrarea, distribuirea şi evidenţa ajutoarelor umanitare, în următoarea componență:

**Preşedintele comisiei**

* ­­­­­­­­­\_\_\_\_\_\_\_\_\_\_\_\_\_\_\_\_\_\_\_\_ vicepreşedintele raionului;

**Vicepreşedintele comisiei**

* Ceban Mihail– şef Direcție generală de asistenţă socială Nisporeni;

**Secretarul comisiei.**

* Lupei Diana – șef direcție, directia protecția copilului și a familiei a STAS Nisporeni;

**Membrii comisiei:**

* Cornei Alexandru – șef Direcție Centru Sănătate Publică Ungheni
* Vera Tăbăcaru – șef interimar a IMSP CS Nisporeni
* Jaman Elena – Șef Serviciu Îngrijire socială la domiciliu Direcția protecția persoanelor în vârstă, persoanelor cu dizabilități a STAS Nisporeni;
* Țugulea Ecaterina – șef serviciu asistență personală Direcția protecția persoanelor în vârstă, persoanelor cu dizabilități a STAS Nisporeni;
* Pavel Muşchei – șef Direcția teritorială pentru ocuparea forţei de muncă;
* Ciobanu Vasile – șef Secția Situații Excepționale;
* Batîru Olga – viceprimar a or. Nisporeni;
* Artene Eduard – Direcția raională pentru siguranța alimentelor;
* Ciorescu Elena – consilier raional

1. În cazul demisiei unui membru al comisiei din funcţie, devine membru al comisiei persoana desemnată sau aleasă în funcţia respectivă.
2. Se aprobă Regulamentul comisiei raionale pentru recepţionarea, păstrarea, distribuirea şi evidenţa ajutoarelor umanitare (anexa 1).
3. Se abrogă dispoziţia nr. 139 din 24 noiembrie 2021.
4. Controlul executării prezentei dispoziţii se atribuie dlui Ion DIAVOR, preşedintele raionului Nisporeni.

**Preşedintele raionului Ion DIAVOR**

**Dispoziția nr. 04 din 05.02.2024 este emisă în 2 (două) exemplare:**

**Contrasemnează:**

**Elaborat:**

Amarfii Ecaterina,

Șef secție administrație publică \_\_\_\_\_\_\_\_\_\_\_\_\_

(semnătura)

**Contrasemnat**:

Sergiu Zmeu, șef

Serviciul juridic \_\_\_\_\_\_\_\_\_\_\_\_\_

(semnătura)

Anexa la Dispoziția președintelui raionului

nr 04 din 05 februarie 2024

**Regulament cu privire la activitatea Comisiei raionale pentru recepționarea păstrarea, distribuirea și evidența ajutoarelor umanitare Nisporeni**

I. Dispoziţii generale

1. Regulamentul cu privire la activitatea Comisiei pentru recepționarea păstrarea, distribuirea și evidența ajutoarelor umanitare Nisporeni (în continuare - Regulament) este elaborat în temeiul prevederilor Legii cu privire la ajutoarele umanitare acordate Republicii Moldova nr. 1491/2002, Hotărârii Guvernului Republicii Moldova nr. 663/2003 pentru aprobarea Regulamentului cu privire la modul de recepţionare, păstrare, distribuire şi evidenţă a ajutoarelor umanitare acordate Republicii Moldova, Hotărârii Guvernului Republicii Moldova nr.1148 din 22.09.2003 despre aprobarea Regulamentului-tip al comisiei teritoriale pentru ajutoarele umanitare.

2. Prezentul Regulament stabileşte modul de activitate a Comisiei pentru recepționarea păstrarea, distribuirea și evidența ajutoarelor umanitare Nisporeni (în continuare - Comisia) în vederea recepţionării, distribuirii, evidenţei şi utilizării eficiente a ajutoarelor umanitare.

3. Comisia se instituie de președintele raionului şi activează în baza dispoziției președintelui raionului.

4. În actvitatea ei, Comisia se călăuzeşte de actele legislative şi normative în vigoare, ce reglementează activitatea privind ajutoarele umanitare acordate Moldovei şi distribuite raionului Nisporeni, precum şi de prezentul Regulament.

**II. Atribuţiile comisiei**

5. Comisia are următoarele atribuţii:

- coordonarea și controlul asupra activităţii ce ţine de ajutoarele umanitare primite în teritoriul raionului Nisporeni;

- analiza şi evaluarea necesarului de ajutor umanitar la nivel raional; - examinarea şi aprobarea planurilor de distribuire a ajutoarelor umanitare prezentate de către recepţionari/distribuitori;

- în comun cu donatorii de ajutoare umanitare, implementează programe de asistenţă umanitară, ţinând cont de interesele şi necesităţile locale;

- constituirea şi actualizarea bazei de date despre ajutoarele umanitare recepţionate în raionul Nisporeni; - participarea la recepţionarea şi distribuirea ajutoarelor umanitare trimise în adresa instituțiilor subordonate Consiliului raional Nisporeni;

- ține evidenţa strictă și controlul asupra tuturor ajutoarelor umanitare repartizate în raion de către recepţionari/distribuitori în conformitate cu prevederile actelor legislative şi normative în vigoare;

- investigarea şi ţinerea evidenţei persoanelor care au nevoie de ajutor umanitar prioritar, cu întocmirea listelor acestora la nivel de raion;

- controlul modului de păstrare, distribuire şi utilizare a ajutorului umanitar la nivel raional;

- prezentarea la Ministerul Muncii, Protecţiei Sociale şi Familiei a rapoartelor trimestriale despre activitatea ce ţine de ajutoarele umanitare în teritoriul raionului, care vor conţine volumul, sortimentul şi costul bunurilor recepţionate; - neadmiterea comercializării ajutoarelor umanitare recepţionate, cu excepţia cazurilor prevăzute de legislaţia în vigoare;

-

- informarea organelor de drept şi a Ministerului Muncii, Protecţiei Sociale şi Familiei despre încălcările depistate la recepţionarea, distribuirea, evidenţa şi utilizarea ajutoarelor umanitare şi luarea măsurilor pentru lichidarea acestora;

- informarea donatorilor despre cerinţele prevăzute de actele legislative şi normative în vigoare.

III. Drepturile şi obligaţiile comisiei

6. Comisia are următoarele drepturi:

- să solicite de la instituţiile de stat şi organizaţiile obşteşti, care activează pe teritoriul raionului, informaţii despre ajutoarele umanitare prrimite și repartizate instituțiilor subordonate Consiliului raional Nisporeni;

- să stabilească pentru comisiile locale (din localităţile raionului, primării) modul de recepţionare, păstrare, după caz, distribuire, evidenţă şi control al ajutoarelor umanitare;

- să asigure recepţionarea, distribuirea şi utilizarea ajutoarelor umanitare, în cazul în care acestea sânt primite prin organizaţiile de stat, ţinând cont de necesităţile prioritare ale beneficiarilor din raion;

- să înainteze recepţionarilor/distribuitorilor, după caz, propuneri, coordonate anterior cu Ministerul Muncii, Protecţiei Sociale şi Familiei, privind acordarea de ajutoare umanitare şi altor beneficiari decât celor prevăzuţi de planul de distribuire;

- să supravegheze respectarea normelor sanitare şi de igienă în vigoare la păstrarea ajutoarelor umanitare, iar în caz de încălcare a acestor norme să interzică distribuirea ajutoarelor şi să solicite nimicirea lor în modul stabilit;

- să audieze în cadrul şedinţelor comisiei raionale rapoartele recepţionarilor/distribuitorilor privind activitatea acestora;

- să informeze prin mass-media despre recepţionarea, distribuirea şi utilizarea ajutoarelor umanitare sosite în teritoriu, precum şi despre încălcările comise în activitatea cu acestea.

IV. Componenţa nominală a comisiei şi modul de funcţionare

7. Preşedinte al comisiei raionale este unul din vicepreşedinţii raionului responsabil de domeniul social.

8. Componenţa nominală a comisiei se aprobă prin dispoziția președintelui raionului, o copie a acestei decizii fiind prezentată Ministerului Muncii, Protecţiei Sociale şi Familiei.

9. În componenţa comisiei raionale se includ: reprezentanţi ai autorităţilor administraţiei publice locale (nivelul unu şi/sau nivelul doi), persoane responsabile nemijlocit de problemele protecţiei sociale în teritoriu (subdiviziunea teritorială de asistenţă socială), reprezentanţi ai Centrului de Sănătate Publică din raion, Departamentului Situaţii Excepţionale din raion, sindicatelor şi ai altor organizaţii obşteşti, pentru a asigura transparenţa activităţii comisiei.

10. Şedinţele comisiei se convoacă ori de câte ori este necesar, dar cel puţin o dată în trimestru şi sânt deliberative dacă la ele participă majoritatea membrilor ei.

11. Deciziile comisiei şi extrasele din procesele-verbale sânt prezentate Ministerului Muncii, Protecţiei Sociale şi Familiei, trimestrial de către secretarul comisiei.

**V. Dispoziţii finale**

13. Deciziile adoptate de comisia teritorială pot fi atacate conform legislaţiei în vigoare.

CRN640102